SET สัปดาห์หน้าไซด์เวย์ ลุ้นข่าวดีอีซีบีผ่อนคลายนโยบายการเงิน
บล.ทรีนีตี้มองการลงทุนสัปดาห์หน้า เชื่อว่าดัชนีฯคงจะแกว่งไซต์เวย์ เนื่องจากปัจจุบันมี valuation ที่สูง พร้อมให้แนวรับ 1,390 จุด ส่วนแนวต้าน 1,440 จุด
16 ต.ค. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (16 ต.ค.) ปรับตัวลงสวนทางตลาดหุ้นอื่นในภูมิภาคเอเชียที่ส่วนใหญ่จะอยู่ในแดนบวก เช่นเดียวกับตลาดในยุโรปปรับตัวขึ้นมาในช่วงบ่ายนี้หลังจากเพิ่มความมั่นใจว่าธนาคารกลางสหรัฐ (FED) คงจะยังไม่รีบขึ้นอัตราดอกเบี้ย ขณะทีเราก็ยังมองว่ามีโอกาสที่เฟดจะปรับขึ้นดอกเบี้ยได้ในเดือน ธ.ค.นี้
ทั้งนี้ ตลาดบ้านเราเจอแรงขายทำกำไรออกมาบ้าง หลังจากที่ดัชนีฯขึ้นไปทดสอบบริเวณ 1,430 จุดแล้วไม่ผ่าน ซึ่งมองว่าดัชนีฯที่ระดับแถวนี้จะมีระดับ Earning ที่ชี้ให้เห็นว่า upside มีจำกัด
อย่างไรก็ตาม ในสัปดาห์หน้ามีลุ้นข่าวดีในวันที่ 22 ต.ค.ที่จะมีการประชุมธนาคารกลางยุโรป (ECB) ซึ่งตลาดมองถึงโอกาสที่จะมีการผ่อนคลายนโยบายการเงิน โดยอาจจะมีการลดอัตราดอกเบี้ย และ/หรือเพิ่มวงเงิน QE ซึ่งถ้าเป็นจริงจะเป็นบวกต่อตลาดหุ้นทั่วโลก
แนวโน้มการลงทุนในสัปดาห์หน้า เชื่อว่าดัชนีฯคงจะแกว่งไซต์เวย์ เนื่องจากปัจจุบันมี valuation ที่สูง พร้อมให้แนวรับ 1,390 จุด ส่วนแนวต้าน 1,440 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.45 บาท ลดลง 0.05 บาท
SCI ปิดที่ 8.30 บาท เพิ่มขึ้น 0.65 บาท
PTT ปิดที่ 266.00 บาท เพิ่มขึ้น 1.00 บาท
ADVANC ปิดที่ 230.00 บาท ลดลง 4.00 บาท
TRUE ปิดที่ 10.40 บาท ลดลง 0.30 บาท
 
ที่มา: สำนักข่าวอินโฟเควสท์